Document ID: 32002R0492

Komisijas Regula (EK) Nr. 492/2002
(2002. gada 19. marts),
ar kuru atkāpjas no Regulas (EK) Nr. 562/2000, ar ko paredz sīki izstrādātus noteikumus Padomes Regulas (EK) Nr. 1254/1999 piemērošanai attiecībā uz liellopu gaļas iepirkšanu un ar ko groza Regulu (EEK) Nr. 1627/89 par liellopu gaļas iepirkšanu konkursa kārtībā
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1999. gada 17. maija Regulu (EK) Nr. 1254/1999 par liellopu gaļas tirgus kopīgo organizāciju [1], kurā jaunākie grozījumi izdarīti ar Komisijas Regulu (EK) Nr. 2345/2001 [2], un jo īpaši tās 47. panta 8. punktu,
tā kā:
(1) Komisijas Regulā (EK) Nr. 562/2000 [3], kurā jaunākie grozījumi izdarīti ar Regulu (EK) Nr. 1564/2001 [4], ir paredzēti sīki izstrādāti noteikumi Regulas (EK) Nr. 1254/1999 piemērošanai attiecībā uz liellopu gaļas iepirkšanu. Konkrēti, regulas 10. pantā un 16. panta 2. punktā attiecīgi noteikti piedāvājumu iesniegšanas un piegādes termiņi. Ņemot vērā valsts svētku dienu datumus 2002. gada pirmajā un otrajā ceturksnī, praktisku apsvērumu dēļ jāatceļ otrais uzaicinājums uz konkursu 2002. gada martā un jāmaina otrā konkursa piedāvājumu iesniegšanas pēdējā diena 2002. gada otrajā ceturksnī. Tāpēc jāatkāpjas no Regulas (EK) Nr. 562/2000.
(2) Ar Komisijas 1989. gada 9. jūnija Regulu (EEK) Nr. 1627/89 par liellopu gaļas iepirkšanu konkursa kārtībā [5], kurā jaunākie grozījumi izdarīti ar Regulu (EK) Nr. 238/2002 [6], izsludina konkrētu kvalitātes grupu iepirkšanu konkursa kārtībā dažās dalībvalstīs vai dalībvalsts reģionos. Ar Komisijas Regulu (EK) Nr. 1209/2001 [7], kurā jaunākie grozījumi izdarīti ar Regulu (EK) Nr. 2579/2001 [8], ir ieviestas vairākas atkāpes no Regulas (EK) Nr. 562/2000, lai pārvarētu ārkārtas situāciju tirgū, kuru izraisījuši notikumi, kas saistīti ar govju sūkļveida encefalopātiju (BSE) un tai sekojošo mutes un nagu sērgas uzliesmojumu. Jo īpaši, intervencē var tikt pieņemti papildu produkti. Tā kā šo atkāpi vairs nepiemēro attiecībā uz konkursiem 2002. gada otrajā ceturksnī, attiecīgi jāgroza Regula (EEK) Nr. 1627/89.
(3) Šajā regulā paredzētie pasākumi saskan ar Liellopu gaļas pārvaldības komitejas atzinumu,
IR PIEŅĒMUSI ŠO REGULU.
1. pants
Neatkarīgi no Regulas (EK) Nr. 562/2000 10. panta pirmā teikuma piedāvājumu iesniegšana konkursam nenotiek 2002. gada marta ceturtajā otrdienā.
2. pants
1. Regulas (EEK) Nr. 1627/89 pielikumu aizstāj ar šīs regulas pielikumu.
2. Neatkarīgi no Regulas (EK) Nr. 562/2000 16. panta 2. punkta piegādes termiņš attiecībā uz otro konkursu 2002. gada otrajā ceturksnī ir 24 kalendārās dienas.
3. pants
Šī regula stājas spēkā trešajā dienā pēc tās publicēšanas Eiropas Kopienu Oficiālajā Vēstnesī.
Regulas 2. pantu piemēro attiecībā uz konkursiem, kas izsludināti 2002. gada otrajā ceturksnī.
Šī regula uzliek saistības kopumā un ir tieši piemērojama visās dalībvalstīs.
Briselē, 2002. gada 19. martā

Labels: 3
9
17
15